La Comissió Permanent del Consell General del Poder Judicial (CGPJ) ha acordat aquest dijous anunciar al Butlletí Oficial de l'Estat (BOE) la convocatòria de la plaça per a la presidència de la Sala Segona del Tribunal Suprem, que quedarà vacant el pròxim 27 d'octubre, data en què expira el mandat de cinc anys per al qual va ser nomenat el seu actual titular, Manuel Marchena, que va dirigir el judici contra els polítics independentistes per l'1-O. Podran prendre part en la convocatòria els magistrats del Suprem en situació administrativa de servei actiu o de serveis especials que, en la data en què es produeixi la vacant, comptin amb almenys tres anys d'antiguitat en la categoria. L'òrgan de govern dels jutges ha acordat així mateix publicar la convocatòria de tres places de magistrat del Tribunal Suprem. Es tracta de les següents: una plaça a la Sala Segona, corresponent al torn general de la carrera judicial, vacant per la jubilació del magistrat Luciano Varela el passat 9 de maig, que també va estar present al judici de l'1-O; una plaça a la Sala Tercera corresponent també al torn general, vacant des el 10 de setembre per jubilació del seu titular, el magistrat Juan Carlos Trillo; i una plaça de la Sala Quarta corresponent al torn de juristes, vacant per la jubilació del magistrat Miguel Ángel Luelmo el passat 23 de maig. Igualment s'ha publicat la convocatòria del concurs per a la renovació de la presidència de cinc tribunals superiors de justícia --els d'Aragó, Astúries, Canàries, Extremadura i Navarra-- i de les audiències provincials de Biscaia, Pontevedra, Segòvia i Tarragona. La publicació al BOE ha estat acordada per la Comissió Permanent també pel proper venciment del mandat dels seus respectius presidents: el de Manuel Ayo Fernández, president de l'Audiència de Biscaia, el 29 d'octubre; el d'Ignacio Pando Echevarría, president de l'Audiència de Segòvia, el 22 de setembre de 2019; i els de Francisco Javier Menéndez Estébanez, president de l'Audiència de Pontevedra, i Javier Hernández García, president de l'Audiència de Tarragona, el 26 de setembre.

Summary: El CGPJ treu a concurs la plaça de Marchena al Suprem, a qui li expira el mandat de cinc anys


Roca Editorial ha anunciat aquest dimecres les principals novel·les de ficció que publicarà en els pròxims mesos, entre les quals destaca 'El color del silencio', de l'escriptora Elia Barceló. L'autora, distingida per novel·les com 'Disfraces terribles' o 'Las largas sombras', presenta una novel·la de ficció traduïda al català "realista i costumista", que combina tots els ingredients necessaris per crear un "best seller de qualitat", segons ha explicat la directora editorial, Carol París. Roca Editorial també publicarà altres llibres com 'La oscura luz del sol de medianoche' de l'escriptora Cecília Ekbäck, així com 'The Power', de Naomi Alderman que, juntament amb el llibre de 'Machismo' de l'escriptora Barbijaputa, ressalten per la seva temàtica feminista.

Summary: L’editorial Roca agafa un gir feminista amb una notable presència d'autores en les properes publicacions


El Servei d'Arqueologia de la Generalitat de Catalunya ha contractat a l'empresa  Arqueòlegs.Cat d'Artés per realitzar la restauració del dolmen del Puig Rodó de Moià. El procés de restauració s'allargarà fins a principis de l'any que ve i compta amb l'assessorament de l'arqueòleg i prehistoriador Josep Tarrús, un dels grans experts a Catalunya en monuments megalítics. Les tasques han començat a principis de novembre i, en aquest moment, s'està procedint a la reexcavació arqueològica de l'interior del dolmen i del túmul. Un cop s'acabin les excavacions es procedirà a la restauració del monument i adequació de l'espai del voltant per fer-lo accessible al públic i amb una plafoneria que complementarà la visita lliure al monument. L'any 1961 el dolmen ja va ser excavat per l'arqueòleg Ricard Batista i el moianès Joan Surroca.

Summary: S'inicien els treballs per restaurar el dolmen del Puig Rodó de Moià


El sindicat policial Jupol ha titllat "d'inacceptable i esbiaixat" l'informe del Síndic de Greuges sobre l'actuació dels antiavalots de la Policia Nacional i els Mossos d'Esquadra durant les protestes posteriors a la sentència del procés. Rafael Ribó va concloure ahir que els antiavalots van tenir "actuacions desproporcionades" en les manifestacions de protesta celebrades entre els dies 13 i 27 d'octubre, criticant també l'ús de pilotes de goma i el tracte a alguns detinguts. "Aquest informe és un nou intent d'atac a les forces i cossos de seguretat de l'Estat per part de les institucions catalanes", ha criticat el portaveu de Jupol, Pablo Pérez, que ha afirmat que l'informe del Síndic "no es correspon amb la realitat viscuda durant els disturbis ocasionats pels radicals independentistes". "Totes les intervencions que es van dur a terme durant l'operació Ícaro es van fer amb compliment total i absolut de la legalitat", ha sentenciat Pérez.  "En tot moment es van respectar els drets de tots els detinguts durant les revoltes", ha insistit en un comunicat el sindicat policial Jupol, que també ha volgut posar de relleu que l'informe del Síndic de Greuges reconeix que la seva informació "més enllà dels textos publicats i les imatges públiques es basa en gran part en les declaracions dels propis arrestats". "Per tant, no donem cap valor al document ja que s'ha elaborat només tenint en compte les declaracions d'independentistes radicals", ha assegurat el portaveu Pablo Pérez. "L'única desproporcionalitat existent en els disturbis va ser la de la força utilitzada pels radicals en contra de la Policia Nacional i els Mossos d'Esquadra. Prova d'això són els múltiples ferits, alguns de gravetat, d'ambdós cossos policials", ha conclòs el sindicat Jupol.

Summary: Jupol titlla "d'inacceptable i esbiaixat" l'informe del Síndic sobre l'actuació dels antiavalots en les protestes


El nombre de cotxes venuts a les comarques tarragonines aquest mes de febrer es va situar en 1.174 vehicles, cosa que suposa el 5,96% més que el mateix mes de l’any passat, segons ha informat aquests dimarts la patronal dels fabricants de l’automòbil a l’estat espanyol Anfac. Amb aquest increment, Tarragona registra el millor resultat en aquest mes des del febrer del 2010. En l’acumulat de l’any, a la demarcació de Tarragona s’han comercialitzat 2.224 unitats de turismes, el 2,63% més que en el mateix període de l’any passat. El nombre de cotxes venuts al febrer a Catalunya s’ha situat en 13.132 vehicles, cosa que suposa un 8,4% més que el febrer de l’any passat.

Summary: El nombre de cotxes venuts al febrer a Tarragona s’incrementa un 6%


L'assaltant o assaltants que van accedir aquest diumenge a la matinada a la planta noble del Departament de Justícia van forçar diversos calaixos que estaven tancats amb clau. Segons ha pogut saber l'ACN de fonts pròximes a la investigació, en un d'ells hi havia diners, que no es van endur, fet que fa pensar que no van entrar a l'edifici amb la intenció de robar-hi. Els Mossos d'Esquadra continuen investigant aquest dilluns les estranyes circumstàncies d'aquest assalt. A més, cap a la una del migdia de diumenge, es va presentar a la seu del departament del carrer Pau Claris de Barcelona un home que es va identificar com a membre de la policia espanyola per interessar-se pel que havia passat. Aquest individu va parlar amb el guàrdia de seguretat de l'edifici, que li va dir que els Mossos d'Esquadra estaven fent la investigació. Quan la persona que es va presentar com a membre de la policia espanyola va arribar al Departament, encara no havia transcendit la notícia.

Summary: Els autors de l'assalt a la Conselleria de Justícia van forçar calaixos amb diners però no se'ls van endur


L'Oficina del Delegat de Protecció de Dades de Salut, del Departament de Salut, ha obert un expedient informatiu per esbrinar si s'ha comès alguna irregularitat en el cas del doctor Xavier Rodamilans, número 4 de la llista de PSC de Lleida, per l'enviament de cartes als pacients demanant el vot per Fèlix Larrosa a les eleccions de proper diumenge 26 de maig. La polèmica ha esclatat aquesta setmana després que un usuari de tuiter denunciés haver rebut una carta a compte d'un familiar seu que porta anys difunt. Rodamilans no ha negat en cap moment l'enviament de cartes demanant el vot pel PSC i ho ha justificat atenent la ''confiança'' que té amb els pacients. Salut se suma a l'obertura d'un expedient informatiu per aquest suposat cas de vulneració de protecció de dades després que el Col·legi de Metges de Lleida també ho hagi fet.  Després de la denuncia d'aquest cas a la xarxa, la Crida-CUP de Lleida també va presentar una denúncia a l'Audiència Catalana de Protecció de Dades. Rodamilans és metge cirurgia en ofici i està situat al número 4 de la llista de Larrosa. Aquest mandat ha exercit de regidor de Polítiques per als drets de les persones a l'Ajuntament de Lleida.

Summary: Salut obre un expedient a un membre de la candidatura del PSC de Lleida per enviar cartes a pacients demanant el vot


La ciutat de Tarragona va registrar l’any passat un 3% menys de fets delictius que l’any 2015 i acumula una disminució del 13,6% des del 2012. Per primer cop, la xifra d’infraccions penals conegudes durant tot un any ha baixat de les 10.000, segons es desprèn de la reunió de la Junta Local de Seguretat celebrada aquest dimarts. L’alcalde de Tarragona, Josep Fèlix Ballesteros, ha destacat que el descens s’ha produït malgrat un increment de l’activitat policial. El batlle ha destacat també la millora de la coordinació i la col·laboració ciutadana, així com el fet que a la ciutat no es produeixen “grans conflictes de convivència” ni hi ha presència de guetos. Tot i això, l’alcalde ha apuntat la necessitat de reduir els nivells d’incivisme. D’altra banda, les xifres del 2016 constaten un repunt del 7,2% dels robatoris amb força en domicilis i el manteniment dels nivells d’accidentalitat.

Summary: Tarragona tanca el 2016 amb un descens del 3% dels fets delictius


La direcció d'Autoliv KLE S.A. ha comunicat al comitè d'empresa i als treballadors la intenció de tancar la fàbrica que la firma té a Granollers (Vallès Oriental), que dóna feina a 290 empleats. CCOO rebutja frontalment la decisió de la multinacional sueca i avala la importància de la planta vallesana, en funcionament des del 1973 i que fabrica cinturons de seguretat per al mercat de l'automòbil. El sindicat ha denunciat que en els últims anys s'ha pogut observar una disminució progressiva de la plantilla i insta a la direcció d'Autoliv Granollers "a obrir un procés d'anàlisi i negociació que culmini amb un pla de reindustrialització que garanteixi la continuïtat de l'activitat a la planta vallesana". Segons CCOO, els representants legals dels treballadors durant els pròxims dies presentaran propostes a la direcció de l'empresa amb la finalitat que reconsideri la decisió del Grup i es pugui obrir un escenari completament diferent, amb l'objectiu de mantenir el màxim nombre possible de llocs de treball. La presidenta del comitè d'empresa d'Autoliv, Beatriz Martínez, ha detallat en declaracions a l'ACN que es reuniran amb la direcció de la companyia dijous. Martínez ha explicat que "no els ha sorprès aquesta decisió perquè portaven cinc expedients d'ocupació". La direcció de l'empresa que fabrica accessoris per a automòbils va comunicar divendres al comitè d'empresa i als treballadors la intenció de tancar la fàbrica en un termini d'un any perquè, segons la companyia, "no és viable econòmicament".

Summary: Autoliv comunica el tancament de la planta de Granollers, amb 290 treballadors


Tres línies ferroviàries es mantenen tallades pels efectes del temporal i circulen menys trens dels habituals en altres recorreguts. A les línies R1 i RG1 hi ha servei alternatiu per carretera entre Arenys i Maçanet, que es perllongarà durant el matí fins a Malgrat de Mar si les condicions ho permeten. Entre Molins, l'Hospitalet i Arenys només circula un tren per hora i sentit. A l'R2 Nord i l'R11 hi ha servei habitual entre l'aeroport i Granollers i un tren per hora i sentit entre Granollers i Sant Celoni/Maçanet. En el recorregut entre Barcelona, Girona i Portbou també hi ha un sol tren per hora i sentit. L'R3 funciona entre Balenyà i Barcelona i hi ha servei alternatiu per carretera entre Balenyà i Vic. El servei fins a Puigcerdà està suspès. També s'han produït algunes afectacions a Ferrocarrils de la Generalitat. Durant una estona s'ha interromput el servei de trens de les línies R5 i R50 entre Castellbell i el Vilar i l'Aeri de Montserrat per acumulació d'aigua a les vies, però la incidència ja ha quedat solucionada. A la línia Lleida-La Pobla hi ha servei d'autobús entre Balaguer i la Pobla.

Summary: Tres línies ferroviàries tallades i menys trens dels habituals pel temporal


Només el 8% de les 3.000 entitats que conformen la Taula del Tercer Sector tenen una persona dedicada a les noves tecnologies, un percentatge petit que es vol millorar a través del programa m4Social, un projecte amb l'objectiu d'incloure la innovació dins la visió estratègica de les entitats socials. Fa tres anys que el programa funciona i en aquesta nova edició del MWC, s'han pogut presentar part de la feina que s'ha anat fer. És el cas d'un grup de tres aplicacions que ha tirat endavant la fundació ASPACE Catalunya i la Federació Catalana d'Entitats de Paràlisi Cerebral i Etiologies Similars, que garanteix l'accessibilitat digital a persones amb dificultats motrius a través de diferents dispositius o el Voluntariapp, una aplicació que posa en contacte entitats i possibles voluntaris.  Les persones amb paràlisi cerebral veuen afectada la seva mobilitat Els apareixen tremolors o espasmes que no es poden controlar i per tant, l'ús del mòbil i les tauletes és molt dificultós. Per aquest motiu, s'ha treballat amb un grup d'aplicacions (Ease Touch, Ease Mouse i Ease Joystick) que permeten que el mòbil o la tauleta respongui diferent a les tremolors i per tant, elimina la barrera que suposa per aquest col·lectiu. Així ho ha explicat aquest dijous Àngel Aguilar, director del servei de recursos d'ASPACE Catalunya, que ha valorat que aquest tipus d'aplicacions permeten fer arribar la tecnologia a persones que la tenen limitada per les afectacions mèdiques.  En una altra línia de treball, s'acaba de posar en marxa Voluntariapp, una iniciativa del Grup Alba que pretén posar en contacte les entitats i associacions que necessiten persones voluntàries i els ciutadans que volen fer un voluntariat. La iniciativa sorgeix d'una entitat concreta, el Grup Alba, amb el suport de la Federació Catalana de Voluntariat Social. ha explicat Laura Barqué, responsable del voluntariat del Grup Alba, que assegura que la captació de voluntaris és una de les principals ''dificultats'' del sector.  Aquestes dues aplicacions s'han presentat aquest dijous en el marc del MWC, al costat d'altres iniciatives que tenen dos objectius. D'una banda, fer arribar les noves tecnologies a persones que per les seves característiques hi tenen un accés limitat, i per l'altra, digitalitzar les pròpies entitats. La presidenta de la Taula del Tercer Sector, Francina Alsina, ha explicat que cal que les entitats es formin perquè puguin ser ''agents de canvi'' i permetre connectar ''el món digital amb el món social'', i a l'hora, millorar i fer que les institucions ''es posin al dia''. El conseller d'Afers Socials, Chakir El Homrani, ha destacat la importància de les noves tecnologies per poder fer ''millors polítiques socials'' i tenir-ho en compte per eliminar la bretxa digital i no generar més discriminacions.  El Homrani ha demanat fer una ''reflexió'' sobre l'afectació social de tota la innovació i de l'ajuda que ofereix a l'hora de fer polítiques socials per aprofitar la innovació tecnològica perquè doni resposta ''a les persones''. En aquest sentit, Alsina ha dit que l'internet de les coses ha de ser ''l'internet de les persones''.

Summary: Les entitats del tercer sector busquen oportunitats de millorar els serveis oferts a través de noves tecnologies


Respecte el segon trimestre, s'espera una contracció del 17% i creixements del 13,1% i el 3,9% fins a finals d'any ACN Barcelona.-Funcas ha empitjorat les previsions de creixement de l'economia espanyola per a aquest any i l'ha situat en un -10,8% davant el -9,5% de fa uns dies per la revisió de els estimacions a la baixa de nou dels vint panelistes. Ara el rang de previsions oscil·la entre un descens del 8,9% i el 14%. Sobre les estimacions per al trimestre, s'espera una contracció del 17% en el segon trimestre, seguida de creixements del 13,1% i del 3,9% en el tercer i quart, respectivament. La demanda interna retrocedirà 10,1 punts percentuals (1,2 punts menys que les darreres previsions) mentre que el sector exterior restarà set dècimes. Quant al 2021, les previsions apunten a una millora de fins el 7,2% en cas que no es produeixi un rebot aquest any. El principal risc per a les economies, segons Funcas, és una segona onada de contagis. De fet, recorda que les economies del G20 entraran totes en recessió i només se salvarà la Xina, amb un creixement de l'1%. En cas de recaiguda a la tardor que impliqués un nou confinament, total o parcial, el PIB espanyol es podria enfonsar un 14,3%, segons el panelistes. De cara el 2021, si la pandèmia no s'intensifica aquesta tardor, els panelistes es preveu que l'economia espanyola creixi un 7,2% -una estimació superior en 1,1 punts a les anteriors estimacions- per l'enfortiment de de la demanda interna, que sumarà 6,4 punts al creixement. El sector exterior aportaria vuit dècimes. En cas de rebrot, però, les previsions  apunten a un creixement del 5,9%. Pel que fa les estimacions en el mercat de treball, les previsions de consens indiquen una caiguda dels contractes a temps complet en un 6% i d'un creixement del 2,4% el 2021. La taxa d'atur se situaria en el 19,1% aquest any i en el 18% el següent, mentre que la inflació es mantindria en nivells reduïts ´durant aquest any i el que ve. Per últim, el dèficit públic arribaria aquest any fins a l'11,9% del PIB -1,1 punts més que en l'anterior revisió- i en el 7,4% l'any que ve, tres dècimes més que el previst en el darrer panell. Tots els seus membres aposten per una política fiscal expansiva fins el 2021 i la majoria recomana no aplicar polítiques més restrictives almenys fins el 2022.

Summary: Funcas empitjora la previsió de la caiguda del PIB espanyol per al 2020 en més d'un punt, fins al 10,8%


La Universitat de Lleida (UdL) ha registrat un 25% de seguiment de la vaga feminista de 8-M, segons informen fonts de mateix centre. La Facultat d'Educació, Psicologia i Treball Social és on la vaga ha tingut més seguiment, amb un 100% dels alumnes. El Personal d'Administració i Serveis (PAS) i el professorat han registrat un seguiment d'entre el 10% i el 15%. A Lletres només s'han fet un 25% de les classes perquè moltes s'ha suspès i a Agrònoms i Veterinària a classe hi havia pocs alumnes. A Dret, Economia i Turisme s'han fet entre el 60 i el 75% de les classes però amb poca assistència i a Medicina i Infermeria totes les classes s'han fet amb normalitat. En qualsevol cas, no hi ha hagut incidents al llarg de la jornada.

Summary: La UdL registra un 25% de seguiment de la vaga feminista del 8-M


El sindicat Comissions Obreres de Catalunya (CCOO) s'aparta de la convocatòria de la manifestació unitària contra la sentència del Tribunal Suprem i a favor de la llibertat dels polítics independentistes condemnats que ha convocat l'Assemblea Nacional Catalana (ANC) i Òmnium Cultural aquest dissabte a Barcelona. Fonts de l'organització sindical asseguren que respecten "absolutament" la marxa i que donen plena llibertat als seus afiliats per anar-hi però que no hi participaran com a organització. Segons ha avançat l'ARA i ha confirmat l'ACN, el sindicat ha pres aquesta decisió en veure que la convocatòria de les entitats era massa "poc transversal" i no responia a l'espai "més enllà de l'independentisme" on creuen que s'hauria de situar la mobilització contra les penes d'entre 9 i 13 anys de presó pels líders indendentistes.  Just després que es publiqués la sentència, més de 115 entitats de la societat civil, sindicats i col·legis professionals van organitzar un acte unitari a la plaça de Sant Jaume per a mostrar el rebuig a les condemnes. Alhora, van anunciar que treballaven per fer una manifestació unitària per aquest dissabte. L'Assemblea Nacional Catalana i Òmnium Cultural van convocar la marxar a principis de setmana sota el lema 'Mobilitzem-nos per la llibertat'. Fonts properes al sindicat expliquen que les entitats independentistes van donar a conèixer la convocatòria de la mobilització mentre s'estava pactant entre el centenar de firmants del text un lema conjunt al voltant dels conceptes 'Llibertat, diàleg i cohesió social'. En canvi, es va optar un altre concepte per encapçalar la marxa, cosa que va propiciar que CCOO descartés ser una de les organitzacions convocants de la manifestació. El sindicat afirma que continuarà buscant un "punt de transversalitat" per adherir-se a la mobilització al llarg de la setmana. De fet, el sector independentista de CCOO ja ha anunciat que hi participarà amb una pancarta pròpia. CCOO tampoc es va sumar a la vaga general convocada per la Intersindical-CSC i la IAC però va donar llibertat als seus afiliats per seguir-la.

Summary: CCOO s'aparta de la convocatòria de la manifestació unitària contra la sentència perquè no és prou "transversal"


Aragonès convida també als “demòcrates de la resta de l’Estat” a sumar-se a la lluita per la “defensa dels drets civils” ACN Barcelona.-Esquerra Republicana de Catalunya (ERC) ha volgut mostrar unitat absoluta després de conèixer la decisió de la seva secretària general, Marta Rovira, de marxar a l’estranger i de saber que el Tribunal Suprem enviava a presó als diputats que havia citat aquest divendres. En una declaració que ha llegit l’adjunt a la presidència i nova cara visible del partit a Catalunya, Pere Aragonès, els republicans han fet una crida als ciutadans a “mobilitzar-se massivament” en defensa dels drets civils i polítics i en protesta pels nous empresonaments “i els exilis forçats”. A més, ha demanat també als “demòcrates de l’Estat espanyol” que se sumin a aquesta lluita. Igualment, ha reclamat els catalans que “plorin, si cal” per la situació d’ara però “que s’aixequin ràpid” per continuar endavant. Per últim, Aragonès ha llençat un avís a l’Estat i a aquells que van contra l’independentisme: “No ens rendirem. No ens fan por”.

Summary: ERC fa una crida a la mobilització després dels nous empresonaments i avisa: “No ens rendirem, no ens fan por”


El cineasta català Juan Antonio Bayona ha definit la seva propera pel·lícula 'Un monstruo viene a verme' com un drama amb tocs fantàstics. "No és un film de terror, és un homenatge a explicar històries", ha detallat el director de cinema, que aquest divendres apadrina la cerimònia dels Premis Fundació Princesa de Girona. la pel·lícula s'estrenarà als cinemes de l'estat espanyol el 7 d'octubre, dues setmanes abans que arribi a 2.000 sales de cinema dels Estats Units. "És tot un repte per a nosaltres, mai havíem estrenat per la porta gran i tenint en compte que el que aquí és una superproducció, allà no deixa de ser una pel·lícula de cinema independent", ha explicat. Bayona ja està immers en el seu nou projecte, el rodatge de 'Jurassic World 2', la primera pel·lícula que "realment" fa a Hollywood. El triomf de 'Lo imposible' li va obrir les portes de la meca del cinema i és un dels espanyols que ha ingressat a l'Acadèmia. "Crec que és un esforç  que fa Hollywood per integrar la diversitat", ha ressaltat.

Summary: Bayona defineix 'Un monstruo viene a verme' com un drama amb tocs fantàstics que "homenatja" la narració d'històries


La Taula de Governança de l'Educació en el Lleure ha validat una actualització més flexible i adaptada dels protocols de les activitats d'estiu. El document estableix nou noves mesures adaptades a l'evolució de la pandèmia i les aportacions dels organitzadors. Així, s'ha actualitzat la reducció de 2 a 1,5 metres de distància de seguretat i de 4 a 2,5 metres quadrats l'espai mínim per participant. També s'incorpora la possibilitat que els monitors de suport puguin ser-ho de fins a tres grups, i no d'un, i que es pugui valorar la convivència de fins a tres petits grups en activitats de fins a 30 participants en acampades o cases de colònies on es pugui garantir l'aïllament, i sempre que s'asseguri que no hi ha contacte social extern. Tot i això, el Departament de Treball, Afers Socials i Famílies ha apuntat que continuen prevalent a l'hora d'adaptar i flexibilitzar les activitats els criteris de traçabilitat i compartimentació, pedagogia dels nous hàbits, priorització de les activitats a l'aire lliure, distanciament físic, higiene i ventilació dels espais tancats. El document estableix que amb distanciament "no hi ha contagi possible" i per això insta a programar activitats "sense contacte físic que afavoreixin un mínim distanciament, sobretot en torsos i caps de les persones". Afegeix que aquest distanciament ha de ser important en els espais tancats i, com a element educatiu, en els moments significatius de l'activitat com l'arribada, les reunions grans, els menjars o les sortides. Pel que fa a la mascareta, estableix que el seu ús a l'aire lliure ha de ser "excepcional" i apunta que les activitats de lleure s'han previst "sense ús de mascaretes de forma continuada". Tot i això, els monitors les hauran de dur quan requereixin la proximitat física, mentre que els nens i adolescents "en situacions excepcionals en què no es pot mantenir la distància física , per cura, suport emocional o altres, o d’emergència".  La Taula de Governança està formada per la Generalitat (Joventut, Salut i Procicat) i els organitzadors de les activitats ha buscat flexibilitzar les mesures proposades al maig i fer compatible el dret a l'educació en el temps de lleure i la lluita contra la pandèmia.  La directora general de Joventut, Laia Girós, ha destacat el consens entre institucions i organitzadors a l'hora de conciliar educació i salut i ha apuntat que "només des de la coresponsabilitat i el consens" s'ha pogut oferir un estiu amb lleure a desenes de milers de joves.  El director de l'Agència Catalana de la Joventut, Cesc Poch, ha destacat la importància d'aquestes activitats perquè "sovint els infants i joves no han tingut referències a casa o a l'escola de com incorporar els nous hàbits en la nova rutina i d'aquesta manera, trobaran en les activitats educatives de l'estiu el primer lloc on poder-ho aprendre".  Més de 10.000 monitors formats  D'altra banda, més de 10.000 monitors i monitores han seguit els cursos de formació en línia per als nous Responsables de Prevenció i Higiene en les activitats de lleure, organitzats per Joventut i Salut Pública.  L'1 de juliol s'arribarà a les 21 sessions virtuals en directe. Degut al creixement de la demanda, s'ha habilitat un espai virtual de formació permanent que consta de dos audiovisuals, els diferents protocols i guies i una autoavaluació. L'espai virtual incorpora també un resum de la formació i un recull de les preguntes més freqüents que s'han plantejat durant les sessions en directe.

Summary: Generalitat i entitats flexibilitzen i adapten a la situació actual de la covid els protocols de les activitats d'estiu


La Marató de Donants de Sang del 2018 ha arribat aquest matí a les 8.573 donacions, que han permès recuperar lleugerament les reserves de sang de Catalunya, segons han informat el Departament de Salut i el Banc de Sang i Teixits. Avui és el darrer dia de la marató però el Banc de Sang anima les persones que no han pogut donar a causa de la grip a fer-ho en els pròxims dies ja que la sang caduca i calen donacions cada dia. El Banc de Sang recorda que avui hi ha sang per als propers 7 dies, un nivell encara per sota dels 10 dies que es consideren òptims i, per això, segons apunta, és important mantenir un mínim de 800 donacions al dia. Una de cada quatre persones que ha donat sang durant la marató ho ha fet per primera vegada i un de cada tres és menor de 35 anys. Enguany, la cloenda i actualització del darrer marcador de la Marató es farà a la Fundació Althaia de Manresa a dos quarts de vuit d'aquest vespre. L’elecció de la capital del Bages com a espai final vol ser un homenatge a Khaled Khatib, promotor del Banc de Sang a la Catalunya Central que va morir sobtadament el passat 7 de gener als 58 anys.  El tancament de la Marató comptarà amb la presència de la família de Khaled Khatib, l’alcalde de Manresa, Valentí Junyent, i representants del Banc de Sang, l’Associació de Donants i la Fundació Althaia, entre d’altres. També hi intervindran persones properes al Khaled Khatib com el cantant manresà del grup Gossos, Natxo Tarrés, i representants de l’Escola Joviat i de la Fundació Universitària del Bages. Durant l’acte es descobrirà una placa de la ciutat en memòria de Khaled Khatib a iniciativa de les principals associacions i representants de la societat civil de Manresa.

Summary: La Marató de Sang supera les 8.000 donacions el seu darrer dia


Els Mossos d'Esquadra han detingut una jove en una protesta que ha tingut lloc aquest dimarts a primera hora de la tarda contra la presència policial a la Universitat de Lleida (UdL). La policia l'acusa d'atemptat contra un agent després d'un forceig que hi ha hagut entre estudiants i policies quan els primers protestaven per la vigilància que hi ha des de fa unes setmanes al Rectorat durant les classes que imparteix la subdelegada del govern espanyol a Lleida, Inma Manso, a la llicenciatura de Comunicació Audiovisual i Periodisme. Davant la convocatòria de la protesta, els mossos han destinat al Rectorat un parell d'unitats de  l'Arro a banda de diversos agents que anaven de paisà. En l'enfrontament també hi havia membres d'un cos de seguretat privada que hi ha al Rectorat. La protesta ha estat convocada per l'Assembla d'Estudiants de Lletres que rebutja la vigilància policial que hi ha al Rectorat mentre la subdelegada del govern espanyol a Lleida, Inma Manso, imparteix classes. Això és així des que fa unes setmanes un grup de persones va interrompre una de les classes de Manso a crits de 'Fora Feixistes de la Universitat' i per protestar contra la política del govern espanyol del PP en relació a la crisi dels refugiats.  Aquest dimarts els estudiants que portaven una pancarta de rebuig a la presència policial han començat a cridar consignes pels passadissos i les classes fins que hi ha hagut l'enfrontament amb la policia que ha acabat amb la detenció d'aquesta jove. Per la seva part, la subdelegada del govern espanyol, que estava fent classe en el moment de la protesta, ha abandonat l'edifici.

Summary: Detinguda una jove en una protesta contra la presència policial a la UdL


El Festival de Música Antiga de Poblet abaixa aquest diumenge al vespre el seu teló amb èxit de públic. Segons un comunicat de l'organització, enguany s'han esgotat les entrades de tres dels quatre concerts programats i per aquesta raó s'ampliarà lleugerament l'aforament de la pròxima edició. En total, 2.200 persones han assistit a les actuacions i conferències programades durant aquest cap de setmana. El punt final del festival el posa aquest diumenge al vespre un concert d'homenatge a Mateu Fletxa el Vell, compositor destacat del segle XVI, que va morir sent monjo cistercenc de Poblet. L'actuació també recordarà la figura del gestor cultural Jordi Carrió, estretament vinculat tant al monestir de Poblet com a la Fundació CIMA de Jordi Savall. Entre divendres i diumenge 1.150 persones han visitat el conjunt monumental del Monestir de Poblet, que està declarat Patrimoni de la Humanitat per la UNESCO des de fa més de 25 anys. L’activitat cultural al monestir es manté durant la resta de l’any, i la música tornarà a prendre protagonisme a la tardor, ja que del 10 al 24 de novembre se celebrarà la sisena edició del Festival Internacional d’Orgue de Poblet.

Summary: El VI Festival de Música Antiga de Poblet abaixa el teló amb èxit d'assistència


El candidat d'ERC a l'alcaldia de Barcelona, Ernest Maragall, ha expressat aquest diumenge que espera que milions de barcelonins votin perquè la ciutat tri entre les diverses opcions i ha presentat els republicans com un projecte "d'ambició, compromís i futur" per la capital catalana amb "llibertat, dignitat i igualtat". Després d'haver votat pocs minuts abans de dos quarts de dotze del matí a l'Escola Infant Jesús, Maragall ha dit que la mesa on ha exercit el seu dret a vot era la 68 i que això li ha recordat als fets del Maig del 68. Ha concretat que no es tracta d'impulsar una revolució "en el sentit de la violència" sinó per la "dignitat, llibertat i futur col·lectiu de la ciutat i el país".

Summary: Maragall fa una crida a la participació amb una referència a l'esperit del Maig del 68


La dissenyadora de moda Miriam Ponsa (Manresa, 1973) rebrà el 29 de novembre el Premi Bages de Cultura, concedit per Òmnium Bages-Moianès. Amb aquest guardó a una trajectòria “de creativitat i innovació” Òmnium premia per primera vegada el món de la moda i ho fa reconeixent una artista de “creacions compromeses”. Al llarg de la seva carrera Ponsa ha destacat per fer de la moda més que una qüestió estètica i l’ha dotat de contingut sovint crític amb els canons imperants. Sense anar més lluny, la dissenyadora es va desmarcar de la darrera edició de la 080 Barcelona Fashion en no sentir-se còmoda en una plataforma “"on s'imposen cànons de bellesa que no són un reflex de la realitat" i va crear una desfilada paral·lela “amb dones reals”.  La trajectòria de Miriam Ponsa va estretament lligada a la reivindicació social i política amb col·leccions que han homenatjat oficis que quedaven en l’oblit, com Trementinaires, Raiers, Bugaderes o La collita daurada i propostes en què la protesta contra les injustícies eren el fil conductor, com I have a Dream, inspirada en la figura de Martin Luther King, La Marxa de la Sal, Dones Mula o Muses, un homenatge a l’empoderament, la diversitat i l’autoacceptació.  El jurat del certamen en destaca principalment la dimensió creativa però també el fet que la seva obra, a més d'obtenir un ampli reconeixement, es caracteritza per incloure denúncies de caire social. Aquesta és la primera vegada que en 37 anys de Premi Bages de Cultura, el guardó s’obre a reconèixer l’aportació a la cultura que es pot fer “també des de la moda”. L'acte de lliurament del premi Bages de Cultura serà el divendres 29 de novembre en un acte al saló de sessions de l'Ajuntament de Manresa.

Summary: La dissenyadora Miriam Ponsa, Premi Bages de Cultura 2019 d’Òmnium Cultural


El president de la Generalitat, Carles Puigdemont, ha descrit aquest dimecres com a “paradoxal” que la Unió Europea faci “esforços desesperats” per mantenir el Regne Unit i “cap” perquè una hipotètica Catalunya independent continuï al club. En una entrevista al diari britànic ‘The Telegraph’, Puigdemont considera “evident” que això demostra que la UE “s’adaptarà” en cas d’independència o de ‘Brexit’. “S’adaptaran a circumstàncies que no els agraden gens, i òbviament a la UE no agrada que hi hagi xocs de cap tipus, ni un referèndum al Regne Unit, ni un referèndum a Catalunya, però s’adaptaran, i a una velocitat admirable”, ha dit el president de la Generalitat al rotatiu anglès.  “Quin sentit té que la mateixa organització de la Unió Europea faci esforços desesperats per mantenir el Regne Unit i no faci cap esforç per mantenir una economia com Catalunya? És evident, i explica perquè encara no han fet cap posicionament oficial”, ha indicat Carles Puigdemont a ‘The Telegraph’.  A l’entrevista, el president de la Generalitat critica la “campanya de la por” en contra de la sortida del Regne Unit de al UE, que descriu com a “gairebé infantil” i similar a la que va fer Madrid durant el 27-S. “No passarà res si el Regne Unit decideix marxar, simplement marxarà”, ha assegurat Puigdemont, afegint: “L’enllumenat del carrer funcionarà, la gent anirà a la feina i sobretot, i el que més volem, si aquesta és la decisió dels britànics, ens adaptarem a la realitat”.  Segons Puigdemont, el govern de Madrid també va invocar “totes les plagues bíbliques” per les eleccions catalanes però les “campanyes de la por” es basen en l’assumpció que “els electors són estúpids i no poden decidir per sí mateixos”. “S’ha de tractar la gent amb maduresa, poden entendre els arguments d’un bàndol i l’altre racionalment”, ha destacat.  El president de la Generalitat ha assegurat al ‘Telegraph’ que el Govern no es posiciona en el debat sobre el ‘Brexit’ però recorda que Catalunya és proeuropea i vol seguir dins de la UE en cas d’independència. Per Puigdemont, la situació britànica, però, pot obrir un debat interessant en el sí del club comunitari.

Summary: Puigdemont troba “paradoxal” que la UE faci “esforços desesperats” per mantenir el Regne Unit i “cap” per Catalunya


El president de la Generalitat, Quim Torra, s’ha reunit amb la secretària general d’ERC Marta Rovira dimecres al mati poc després d’aterrar a Ginebra, on ha viatjat per donar una conferència sobre la necessitat d’una mediació internacional per a Catalunya. Durant la reunió, que ha durat una hora i mitja, els dos líders polítics han parlat de la situació política al país i Torra assegura que han tingut "un altíssim grau de coincidència". El president diu que ha vist Rovira "molt tranquil·la, contenta i molt forta". La líder republicana, acusada de rebel·lió,  és a Ginebra des de finals de març. Referint-se a les coincidències amb Rovira, Torra ha assegurat que ambdós creuen que la lliure absolució de tots els acusats és "l’única sentència acceptable i possible". En una crida a la unitat, Torra ha dit que "només ens en sortirem si des de l’exili, les presons, les institucions catalanes i les organitzacions civils i socials som capaços d’avançar junts". El president també ha remarcat la necessitat de "recuperar l’esperit" del referèndum de l’1-O i "sobretot la força" de la manifestació de rebuig a la violència policial del 3 d’octubre.

Summary: Torra es veu amb Rovira a Ginebra per analitzar la situació política i constata "un alt grau de coincidència"


El Tribunal Suprem (TS) ha tombat un recurs interposat per la Iaeden-Salvem l'Empordà contra les resolucions de l'Estat que van permetre a Red Eléctrica aixecar el tram aeri de la MAT entre Bescanó i Santa Llogaia d'Àlguema, i construir en aquest últim municipi tant la subestació dels 400 kV com l'estació conversora. La plataforma sostenia que el procés per obtenir la Declaració d'Impacte Ambiental havia estat deficient, perquè no s'havia donat opció al territori de fer sentir la seva veu. El TS, però, conclou que els passos van ser ajustats a llei, i que en conseqüència, la declaració no va ser "ni irraonable ni arbitrària". Allò curiós del cas és, però, que la sentència arriba quan ja fa més de dos anys que els 400 kV ja circulen pel tram aeri de la MAT entre Bescanó i Santa Llogaia, i més d'un que es va posar en servei la interconnexió. Nou revers judicial per part de l'Estat contra els opositors a la MAT. El Suprem ha tombat un nou recurs de la Iaeden-Salvem l'Empordà contra la línia de 400 kV. La sentència, emesa per la Sala Tercera del contenciós administratiu, fa referència a les autoritzacions del Ministeri que van permetre a Red Eléctrica aixecar el tram aeri entre Bescanó i Santa Llogaia, i construir tant la subestació dels 400 kV com l'estació conversora –el punt d'inici de la interconnexió- en aquest municipi de l'Alt Empordà. El focus de discrepància, en aquest cas, es trobava en la Declaració d'Impacte Ambiental (DIA). Al seu recurs, la plataforma ecologista sostenia que el procés no havia estat transparent, i que no s'havia tingut en compte la veu del territori. A més, considerava que l'Estat havia atorgat la declaració de manera arbitrària. Ara el Tribunal Suprem, com abans ja havia fet el Tribunal Superior de Justícia de Madrid, rebutja les pretensions de la Iaeden. La sentència sosté que el procés per obtenir la DIA va ser ajustat a llei. I per si no quedés prou clar a qui es va donar veu, el TS recull tot el llistat d'administracions i entitats "que van tenir l'oportunitat de formular al·legacions al traçat" dels 400 kV.  En total, a la llista n'hi apareixen una quarantena, comptant Generalitat, ajuntaments i entitats ambientals. Entre les quals, per cert, no hi apareix la Iaeden, però sí "Ecologistes en Acció, Greenpeace, CEO i DEPANA". "Ni irraonable ni arbitrària" El Suprem subratlla que, com a conseqüència de les al·legacions que es van presentar, "es van imposar determinades condicions mediambientals per a l'execució del projecte". En conseqüència, la sentència del contenciós avala tant la DIA com els permisos concedits per l'Estat a Red Eléctrica (entre ells, la declaració d'utilitat pública) que van permetre tirar endavant la MAT Bescanó- Santa Llogaia i el parc elèctric en aquest darrer municipi. I conclou que no es va actuar ni de manera "irraonable ni arbitrària".  A més, la sentència del TS fa una "expressa condemna" en costes, i obliga la Iaeden-Salvem l'Empordà a pagar fins a un màxim de 2.000 euros a totes i cadascuna de les parts contra les que es dirigia el recurs.  Més de dos anys en servei Allò curiós del cas és, però, que la resolució del Suprem arriba quan ja fa temps que tant la MAT aèria com el parc dels 400 kV a Santa Llogaia han entrat en servei. La línia entre Bescanó i Santa Llogaia ho va fer al novembre del 2014, i l'estació conversora va entrar oficialment en servei a principis del 2015, quan es va engegar la interconnexió subterrània que creua els Pirineus.

Summary: El Suprem tomba un recurs de la Iaeden contra el tram aeri de la MAT i el parc elèctric dels 400 kV a Santa Llogaia


El diputat d'Esquerra (ERC) Toni Comín ha exercit per primera vegada el vot delegat en aquesta legislatura, aquest dimecres al matí. El responsable de votar en nom seu ha estat el portaveu del seu grup parlamentari, Sergi Sabrià, i ho ha fet per primer cop durant la votació del decret llei sobre la recuperació d'una part de la paga extraordinària del 2012 per part del personal del sector públic de la Generalitat. S'espera que Comín -que és a Brussel·les- també pugui efectuar el vot delegat en la següent votació, pel decret llei sobre les necessitats financeres del sector públic en pròrroga pressupostària. Comín va demanar delegar el vot aquest dilluns, i la Mesa ho ha acceptat avui mateix, abans de l'inici del ple. Durant la sessió plenària, Cs ha anunciat que portarà la delegació de vot de Comín al Tribunal Constitucional davant la "inacció" del govern espanyol. La Mesa ha rebutjat les peticions de reconsideració del propi grup taronja, de PSC-Units i del PPC, en una reunió extraordinària prèvia a l'inici del ple. El president espanyol, Mariano Rajoy, va dir aquest dimarts que estudiarien accions legals, però fonts de la Moncloa van puntualitzar que ho deixaven en mans del PPC al Parlament. D'aquesta manera, la delegació del vot de Comín no quedaria suspesa automàticament. La votació de Comín és necessària perquè, en una eventual investidura, el candidat de JxCat tingui prou vots en segona votació, per majoria simple, sense necessitar els quatre suports de la CUP-CC.

Summary: Comín exerceix el vot delegat per primera vegada aquesta legislatura


El govern espanyol ha posposat una setmana l'aprovació dels Pressupostos Generals de l'Estat (PGE) del 2018 al Consell de Ministres, prevista per a aquest divendres. El ministre d'Hisenda, Cristóbal Montoro, ha confirmat des dels passadissos del Congrés que no tenen prou suports (ni de partits ni de sindicats) i que volen portar els PGE al Consell de Ministres quan tinguin garantida una majoria que els garanteixi l'aprovació en el tràmit parlamentari. El govern espanyol té fins al 30 de setembre per a registrar el pressupost al Congrés. El govern del PP ja compta amb el suport de Cs. El mateix líder de la formació taronja, Albert Rivera, ha anunciat un principi d'acord i ha anunciat que una de les mesures acordades seria ampliar una setmana més el permís de paternitat a partir de l'1 de gener (de quatre a cinc setmanes). Serà essencial la posició del PNB, que ja va donar suport al govern espanyol en els pressupostos del 2017 i que, després de l'actuació del PP per aturar el referèndum, no s'ha definit. El portaveu al Congrés, Aitor Esteban, ha afirmat en diverses ocasions que no han entrat en negociacions.

Summary: El govern espanyol posposa una setmana l'aprovació del pressupost al Consell de Ministres perquè no té prou suports


La portaveu parlamentària del PSC, Eva Granados, ha denunciat aquest dijous l'"opacitat" de Junts pel Sí i la CUP en relació a l'acord sobre la llei de transitorietat jurídica. "Anuncien la llei però no la traslladen al registre del Parlament. Per nosaltres, el que no està registrat no existeix. Forma part d'un joc d'astúcies que no porta enlloc", ha reblat. En aquesta línia, la portaveu ha dit que les altres dues lleis rupturistes (protecció social i hisenda pròpia) "no desconnecten" de l'Estat, sinó que es poden encabir en el marc autonòmic. Agafant-se a les dades del darrer CEO, corresponent al mes de desembre, Granados ha constatat l'"afebliment" del bloc sobiranista i ha instat el Govern a abandonar el "debat identitari" i la "política de gesticulació".

Summary: El PSC denuncia l'"opacitat" i el "joc d'astúcies" de JxSí i la CUP sobre la llei de transitorietat jurídica


El conseller de Treball, Afers Socials i Famílies, Chakir El Homrani, ha afirmat aquest divendres que no es pot començar el curs escolar el 14 de setembre sense una solució per a les famílies dels infants que són contactes de positius i que hauran de fer quarantena. Des de Falset, el conseller ha valorat negativament que l'Estat tan sols contempli subsidis per a les famílies amb infants positius de covid-19. Alhora ha posat el focus en les famílies monoparentals: "Demanem que es redueixin el 100% de la jornada durant catorze dies? És la meitat del salari, no podran fer front als pagaments", ha dit. Amb tot, ha considerat "indispensable que l'Estat es faci responsable de les seves obligacions", i doni solucions als col·lectius vulnerables.

Summary: El Homrani: "No podem començar l'escola sense una solució per a les famílies dels infants que són contactes de positius"


L'excavació a la plaça de l'església de Camps (Fonollosa) podrà continuar gràcies a una aportació que farà la Diputació de Barcelona. Així ho ha manifestat el diputat delegat d'Urbanisme i Habitatge, Josep Ramon Mut, durant la visita que ha fet aquest divendres al matí al municipi bagenc. Mut ha mostrat el seu "compromís" per tirar endavant uns treballs que fa un mes que estan aturats per falta de finançament. La darrera fase duraria tres mesos i permetria confirmar l'existència de les restes d'un edifici que estaria vinculat a la necròpolis tardoantiga del segle IV-V que ja s'ha posat el descobert. Un cop finalitzats els treballs d'excavació, la plaça s'urbanitzarà donant relleu a les troballes.

Summary: La Diputació de Barcelona es compromet a subvencionar la darrera fase de l'excavació arqueològica de Camps (Fonollosa)


El Departament d'Afers i Relacions Institucionals i Exteriors i Transparència acaba de finalitzar els treballs d'anàlisi de la fossa al Mas del Puig-Puigsalit de Torelló (Osona), que es va excavar el passat 28 de juliol. Els resultats de la memòria arqueològica, l'estudi antropològic i del contrast genètic de les restes apunten que el cos correspon a un soldat del Cos d'Enginyers de l'exèrcit republicà. L'estudi genètic ha descartat qualsevol relació de parentesc entre les restes trobades i els familiars vius d'un desaparegut inscrit al cens de desapareguts de la Generalitat. Així doncs, com que no s'ha pogut identificar l'esquelet i segons marca la llei vigent, les restes seran inhumades al cementiri de Torelló. L’excavació arqueològica i el treball antropològic de camp duts a terme el passat estiu van permetre localitzar i exhumar les restes d’un individu de sexe masculí d'entre 25 i 30 anys d’edat i una estatura mitjana de 167,41 cm. Les restes van ser trobades en una fossa simple. El cos estava ajagut d’esquena amb els braços flexionats i les mans a l’abdomen. Segons els investigadors, la posició de l’esquelet suggereix que es va enterrar el cos a posteriori de forma intencionada. D’entre els objectes materials recuperats, hi destaquen unes insígnies en forma de torre brodada amb fil metàl·lic, atribuïbles al Cos d’Enginyers de l’exèrcit republicà. Aquestes insígnies corroboren les fonts orals i coincideixen amb la informació del diari d’operacions de la 82 Divisió franquista dels dies 4 i 5 de febrer de 1939, obtinguda a l’Archivo General Militar de Ávila. En aquest text, s'hi esmenta la captura d’un comandant i un capità d’Enginyers de l’exèrcit republicà. L’estudi antropològic de les restes ha permès identificar fractures que afecten a diversos punts del crani i la mandíbula, i de la mà esquerra, compatibles amb el pas d’un projectil disparat amb una arma de foc. En l’excavació es van extreure mostres òssies per a realitzar un contrast genètic amb dos familiars d’un cas del cens de desapareguts. Aquest cas encaixava amb alguns aspectes relacionats amb la informació del soldat republicà inhumat al Mas del Puig-Puigdesalit de Torelló. Malgrat això, l'estudi genètic ha descartat qualsevol vincle de parentesc entre les restes i els familiars vius del desaparegut.  El Departament, l'Ajuntament de Torelló i l'Associació d'Estudis Torellonencs (ADET) organitzaran properament un acte públic al municipi per explicar a la ciutadania el desenvolupament i les conclusions dels treballs històrics, arqueològics, antropològics i de genètica realitzats arran de la intervenció a la fossa del soldat de Puigsalit.

Summary: La investigació sobre la fossa de Torelló conclou que el cos recuperat el 2015 correspon a un soldat republicà


Oncòlegs de l'Hospital del Mar han ampliat i millorat el test genètic que permet detectar les mutacions que provoquen resistència a un tractament farmacològic que s’utilitza de manera freqüent en el càncer de còlon. Aquest test genètic, que ja va ser validat i incorporat a la pràctica clínica l’any 2014, ara s’amplia a noves mutacions, un fet que permet als oncòlegs millorar i personalitzar encara més els tractaments contra aquest tipus de tumors. L’ampliació del test permet detectar entre un 10 i un 15% més de les alteracions que causen la resistència a aquest tractament. Aquest test genètic va començar recorregut l’any 2012. S’identificava per primera vegada un biomarcador que mostrava com la mutació en un oncogen, el Receptor del Factor de Creixement Epidèrmic (EGFR en les sigles en anglès), era la causa de l’aparició de resistència a un grup de fàrmacs freqüentment usats en càncer colorectal. La solució s’ha incorporat en menys de tres anys a la pràctica clínica i contribueix a personalitzar els tractaments contra el càncer de còlon. Posteriorment es va incorporar el biomarcador a un panell únic de marcadors per a càncer de colon amb plataformes de detecció d’última generació. “Aquestes plataformes permeten analitzar fàcilment, amb rapidesa i gran sensibilitat, un seguit de mutacions del tumor i, en conseqüència, posar ràpidament a disposició dels metges les dades necessàries per decidir de forma personalitzada el millor tractament per cada pacient”, explica Clara Montagut, oncòloga de l'Hospital del Mar. Montagut ha afegit que amb la incorporació a aquestes plataformes de les noves mutacions recentment identificades s’expliquen “d’un 10 a un 15% addicional” de les resistències desenvolupades pels tumors. “Aquest nou set de mutacions de resistència ens permetrà millorar l'atenció als pacients amb càncer de còlon que estiguin rebent la teràpia anti-EGFR”, ha explicat.  L’oncòloga de l’Hospital del Mar ha afegit que la versió en biòpsia líquida de l’assaig, en la qual s’està treballant “de forma activa”, permetrà determinar les mutacions en una anàlisi de sang del pacient i saber a temps real com s’està comportant el tumor. S’espera que aquestes biòpsies líquides siguin llançades entre aquest any i el 2017.

Summary: Un nou test amplia la detecció de les mutacions que causen la resistència als tractaments de càncer de còlon


El conseller d'Ensenyament, Josep Bargalló, creu que no és bo que hi hagi alumnes que en plena formació intel·lectual, física i d'hàbits alimentaris no dinin fins a quarts de 5 de la tarda. En una entrevista a l'ACN, Bargalló ha mostrat preocupació pels horaris d'alguns estudiants amb jornada compactada i ha explicat que s'està fent una avaluació de les seves conseqüències. Per Bargalló, els centres haurien de tenir un espai per menjar i creu que obrir cantines podria ser una solució per evitar que els joves estiguin tantes hores entre àpats. Bargalló també ha assenyalat que s'ha començat a treballar en el decret de menjadors i ha explicat que es vol garantir que les AMPAs puguin participar de la gestió d'aquests menjadors.  Bargalló ha detallat que el Departament ha començat a analitzar les conseqüències ''positives i negatives'' de les ''decisions horàries'' que s'han pres les darreres legislatures al voltant sobretot, de la jornada compactada implantada en una gran majoria d'instituts. Bargalló creu que s'haurà de veure si les conseqüències negatives es poden modificar sense canviar les que han estat positives. Bargalló defensa que va ser ''precipitat'' no deixar espais i temps per menjar amb la jornada compactada perquè, en funció del municipi, un alumne pot ser que no arribi  a casa fins passades les 4 de la tarda. Bargalló ha afegit que potser una pausa de més de dues hores era excessiva, però critica que es passés a no deixar ni cinc minuts per menjar.  Per això, el conseller d'Ensenyament creu que no és bo que gent jove ''amb període de creixement intel·lectual i físic'' no mengi res sòlid i consistent des de les 7 del matí fins quarts de 5 de la tarda. Per solucionar-ho, per Bargalló no caldria reobrir els menjadors escolars de secundària sinó que la figura d'una cantina podria permetre fer aquest àpat amb garanties. Bargalló ha assegurat que li preocupa molt més aquest debat que no pas altres discussions que sorgeixen de forma reiterada, com és el de les vacances d'estiu. Recorda que les pedagogies modernes basades en neurociència, confirmen que ''no és bo'' haver de deixar tantes hores entre àpat i àpat. Cap a la gratuïtat dels menjadors Bargalló no ha concretat els detalls d'aquest proposta però ha mostrat la seva voluntat per caminar cap a la gratuïtat del menjador escolar com un servei més del sistema educatiu i ha defensat que en ''el pressupost ideal'', les beques menjador, per exemple, no caldria que existissin. Conscient però, que una mesura d'aquestes característiques és un projecte a llarg termini, Bargalló ha defensat les beques menjador per a les famílies més necessitades i s'ha compromès a ampliar el pressupost de cara a l'exercici 2019, tot i que ha reconegut que l'augment ''no podrà ser molt gran''. Amb el pressupost prorrogat d'enguany, no s'ha pogut ampliar partides per aquestes beques.  Paral·lelament, es treballa amb les associacions de municipis i la FaPaC, per exemple, per continuar millorant el ''repartiment just'' d'aquestes beques. Participació d'AMPAs en menjadors escolars Un dels projectes que va quedar pendent la darrera legislatura, per manca de consens, és la renovació del decret de menjadors, que va trobar diferents esculls entre els sectors afectats. Bargalló ha explicat a l'ACN que ja s'hi està treballant però que no serà possible per al curs vinent sinó per al 2019-2020. Bargalló ha reconegut que és un decret ''amb molts problemes'' perquè és ''viu i necessari'' i que ja s'han començat a posar en contacte amb la comunitat educativa per abordar-lo.  Una de les reivindicacions de les famílies, ja en la redacció del decret anterior, és la possibilitat que les AMPA puguin gestionar els menjadors escolars, un fet que, segons la nova llei de contracte públic, ho dificulta per la condició de requerir com a mínim tres propostes de licitació per a adjudicar el servei. Bargalló ha puntualitzat que com que cap escola no té tres AMPAs, cal elaborar el decret perquè les famílies puguin com a mínim participar en la gestió del menjador escolar si no en poden fer la gestió directa, que és més complicat. A banda d'aquesta gestió ''més apropada'' al centre i al territori, Bargalló també ha assenyalat que cal regular altres aspectes com ara les mesures sanitàries i nutricionals en aquest text.

Summary: Bargalló aposta per obrir cantines als instituts amb jornada compactada


Els Pastorets Infantils de Calaf celebraran el cinquè aniversari pujant a l’escenari de la Sala Gran del teatre Kursaal de Manresa. El muntatge, que dirigeix Eloi Fonoll, abandonarà per primera vegada el municipi anoienc i realitzarà el seu primer ‘bolo’. I ho farà al teatre manresà. “No tothom ho pot dir que ha actuat al Kursaal de Manresa i menys a aquestes edats”, diu el director, tot assegurant que els joves actors “estan amb moltes ganes”. L’espectacle, en el que hi participen prop de 150 nens i nenes, acumula prop de sis mil espectadors en les quatre edicions anteriors. I és que, segons Fonoll, no és un espectacle que deixi indiferent. “No es tracta d’un muntatge de final de curs sinó que són “nens que treballen com autèntics professionals”, afegeix. Aquesta cinquena edició arriba amb novetats. Noves i potents coreografies, nou vestuari, jocs lumínics, micròfons sense fils per a tots els actors que intervenen a l’obra, i una màquina de fum.  Fonoll, a més, remarca la inclusió de dos nous curtmetratges, que se sumen als dos que ja es feien. Aquests, que s’emeten entre escenes i estan protagonitzats pels mateixos actors, busquen “posar-se al cap del nen i relatar que és el que passa entre aquells dos moments”. Els curts, que busquen evitar que les transicions es facin llargues per l’espectador, s’alternen amb il·lustracions de gran format creades especialment per a l’ocasió per Valentí Gubianes. Mesos de feina Els Pastorets Infantils de Calaf amaguen darrera, mesos de feina. Al setembre ja van començar els assaigs i, a aquestes alçades, els joves actors acumulen ja una seixantena d’hores. En aquest sentit, remarca el director, és aquesta professionalitat dels nens i nenes el que fa que l'espectacle s’allunyi d’una obra de final de curs per convertir-se en un espectacle “que agrada” i adreçat a petits i grans. Ho demostra el fet, insisteix el director, que les quatre edicions passades sumin més de sis mil espectadors. Tres funcions Enguany els pastorets comptaran amb tres funcions. Els dies 23 de desembre i el 6 de gener a la sala Folch i Torres de Calaf i, el 29 de desembre, a la Sala Gran del Kursaal. Pujar a l’escenari del teatre manresà, reconeix Fonoll, té als joves actors molt emocionats. “No tothom pot pujar damunt d’un escenari com aquest a aquestes edats”, diu, tot afegint que “de ben segur que ho recordaran sempre”.

Summary: Els Pastorets Infantils de Calaf fan cinc anys pujant a l'escenari del Kursaal de Manresa


A l'inici d'una nova vaga de 24 hores, centenars de taxistes s'han aplegat aquest dijous a la zona de descans de l'aeroport del Prat a primera hora del matí per planificar les accions amb les que volen col·lapsar amb marxes lentes "els punts estratègics de Foment" a Barcelona, l'aeroport i el port, per obligar a l'Estat a limitar el nombre de llicències VTC. Ivan Sesma, del sindicat Elite, ha criticat que Foment no tingui en entre les seves prioritats el futur del sector, els que els obliga, ha afegit, a "seguir lluitant pels seus drets i perquè es compleixi la llei". "Ahir ens van fer fora d'una reunió i ja estem farts de que se'ns facin promeses que mai es compleixen", ha reblat Sesma. Els portaveus del sector asseguren que ha arribat el moment d'endurir les accions de protesta per deixar clar que "no defalliran" en la seva lluita.   Amb la vaga i les mobilitzacions d'aquest dijous, els taxistes volen reclamar que el ministre de Foment, Íñigo de la Serna, els rebi per negociar la regulació dels conductors VTC (vehicle de transport amb conductor), i garantir el compliment de la llei que estableix una autorització d'aquests vehicles per cada 30 llicències de taxi. Els taxistes defensen que aquesta limitació és necessària per frenar l'activitat de plataformes com Uber i Cabiby, que consideren competència deslleial. El sector fa setmanes que reivindica ser escoltat, i en aquesta línia anteriorment ja ha convocat nombroses aturades i mobilitzacions. En aquesta línia, ahir dimecres, a menys de 24 hores per l'inici de la vaga, una setantena de treballadors van entrat per la força al Departament de Territori i Sostenibilitat on van fer una ocupació durant més de tres hores. L'acció va coincidit amb una reunió que mantenien representants del sector amb el director general de Transports, Pere Padrosa, per preparar la reunió de la taula del Taxi de la setmana que ve.

Summary: Els taxistes es preparen per col·lapsar l'aeroport i el port de Barcelona amb marxes lentes


Cs manté que les mesures de Rajoy “no són una opció sinó una obligació” davant el “cop a la democràcia” de Puigdemont i qualifica l’independentisme de projecte “xenòfob i excloent” ACN Barcelona.-El senador del PPC per designació parlamentària, Xavier García Albiol, ha anunciat que votarà a favor de l'aplicació de l'article 155 de la Constitució en la votació que, previsiblement, tindrà lloc aquest divendres al Senat. Així ho ha exposat durant la seva intervenció en la Comissió d'Assumptes Internacionals al Parlament, aquest dimarts a la tarda. A més, el també president del PPC i diputat a la cambra catalana ha assegurat que l'aplicació del 155 li produeix "pena i tristor", però s'ha mostrat convençut que és l'única manera per blindar la democràcia i la llibertat. Per la seva part, el senador de Cs Francesc Xavier Alegre ha avançat que també donaran suport a l’aplicació del 155 en considerar que “davant un cop a la democràcia” com el del Govern, “aplicar la Constitució no és una opció sinó una obligació”. Per a Alegre, a més, l’independentisme és “un projecte xenòfob i excloent”. Albiol ha insistit que el Govern ha portat les institucions catalanes a una "situació límit", i ha alertat que la Generalitat ha provocat que ni la democràcia ni la llibertat estiguin assegurades a Catalunya perquè ha decidit "saltar-se la legalitat". En aquest sentit, el senador i líder de PPC ha argumentat que donarà suport a l'aplicació de l'article 155 "com a català".   Així mateix, Albiol ha asseverat que l'únic responsable de la situació és l'executiu i, concretament, el seu president i el vicepresident, Carles Puigdemont i Oriol Junqueras, respectivament. Per al cap de files del PPC, doncs, l'únic "culpable" perquè l'Estat hagi decidit finalment aplicar el 155 és el Govern. Des de Cs, Francesc Xavier Alegre també s’ha posicionat a favor de l’aplicació de l’article 155 i ha anunciat el seu vot a favor al ple del Senat. Després de criticar el “segrest i tancament” del Parlament que assegura que han portat a terme els independentistes, el senador ha carregat contra el que darrerament ha anat impulsant el Govern i els grups sobiranistes des “del cop a la democràcia perpetrar els dies 6 i 7 de setembre”, quan es van aprovar les lleis del referèndum i la transitorietat. És per això que creu que en aquests moments “aplicar la Constitució –amb el 155- no és una opció, és una obligació”. “La Constitució no és un menú a la carta, és un tot que ens defensa a tots davant els que volen saltar-se les lleis”, ha dit, tot lloant que l’executiu espanyol de Mariano Rajoy hagi decidit “actuar després de les paraules del Rei i de veure la ciutadania al carrer”.  I és que el senador de Cs considera que “quan un Govern es declara en rebel·lia, i xafa drets i llibertats, el govern de la nació té l’obligació d’actuar”. A més, ha aprofitat per criticar l’independentisme, al que ha acusat de “carregar-se la convivència” i “dividir els catalans”. “Tinc la convicció que estem davant d’un projecte excloent i xenòfob”, ha etzibat, tot arrencant les protestes dels diputats de JxSí.

Summary: Albiol votarà a favor del 155 al Senat per "garantir l'autogovern a Catalunya"


El Jutjat Penal 6 de Girona ha condemnat a mig any de presó un dels integrants de la cèl·lula jihadista de Ripoll, Driss Oukabir, per haver maltractat la seva parella. La sentència considera provat que el gener de l'any passat, durant una discussió, Oukabir va agafar la dona pels cabells i la va arrossegar escales amunt del bloc on vivien (un edifici situat al Pla de Ginebret). Per aquest delicte, també li prohibeix acostar-se a la seva dona durant un any i mig. El jutjat, però, no considera provat que Oukabir tornés a maltractar-la mesos després, la matinada del 23 de juliol. Conclou que aquell dia els dos van tenir una discussió pujada de to, també a l'escala del bloc, però que no s'ha pogut provar que ell l'arribés a agafar pel braç i l'empenyés amb intenció de coaccionar-la. Driss Oukabir està pres a Soto del Real des de l'agost, després de ser detingut en el marc de la investigació pels atemptats jihadistes a Barcelona i Cambrils. Precisament, el seu document d'identitat va servir per llogar la furgoneta amb què es va cometre l'atropellament a les Rambles.

Summary: Mig any de presó per a l'integrant de la cèl·lula jihadista de Ripoll que va maltractar la dona estirant-la pels cabells


L'Oficina Municipal d'Atenció Ciutadana (OMAC) de l'Ajuntament de Lleida es traslladarà el pròxim mes de gener de la seva seu actual a l'edifici Pal·las a una de nova de 300 metres quadrats, situada en el local del número 32 de la rambla Ferran. Els tinents d'alcalde Félix Larrosa i Joan Gómez han visitat aquest dilluns les obres per adequar la planta baixa on hi haurà 14 taules d'atenció (ara n'hi ha 8) i part del soterrani d'aquest edifici perquè pugui acollir la nova seu de l'OMAC. Larrosa ha destacat que el trasllat d'aquest servei "permetrà donar una millor atenció a la ciutadania, per la seva cèntrica ubicació, vinculada al projecte per potenciar la rambla Ferran", i "perquè es duplica l'espai disponible al Pal·las", amb una inversió total, entre l'obra, el mobiliari i les instal·lacions d'uns 350.000 euros.  El tinent d'alcalde i regidor de Participació Ciutadana, Drets Civils i Cooperació, Joan Gómez, ha destacat que aquest trasllat, sumat a un increment de personal i millores tecnològiques, "permetrà reduir els temps d'espera i acabar amb les cues causades pel major temps que cal emprar per fer alguns dels tràmits arran de canvis legals".  La previsió de la Paeria és que les obres quedin enllestides pels volts del 20 de desembre, fet que permetrà obrir l'oficina durant el mes de gener. Els treballs se centren en la redistribució de la planta baixa en dues àrees molt diàfanes i en refer les instal·lacions, incloent-hi la connexió de l'oficina a la xarxa de fibra òptica municipal. A la planta baixa s'hi ha previst un cancell d'accés on se separa clarament l'entrada a l'OMAC de l'accés a la Confederació d'Organitzacions Empresarials de Lleida (COELL), que segueix tenint seu a la primera planta i la major part del soterrani de l'edifici.  Just en entrar, es troba un despatx tancat per poder fer les tasques de registre i la sala d'espera amb capacitat per 56 persones. Enfront d'aquesta sala hi ha el taulell de recepció, amb espai per quatre llocs de treball, on es duran a terme els tràmits més ràpids, i una taula pel servei de seguretat que desenvolupa un agent de la Guàrdia Urbana. A la part posterior és on hi ha les altres deu taules d'atenció al públic, així com quatre llocs de treball de back-office i dues taules pels caps d'Unitat Tècnica. A la planta soterrani hi ha una sala per formació i l'arxiu. Fèlix Larrosa ha destacat també el sistema de telegestió de la climatització i la resta d'instal·lacions de l'edifici, que passarà a estar integrat en un sistema conjunt de tots els equipaments municipals que està posant en marxa la Paeria per potenciar la seva gestió i millorar en aspectes com la sostenibilitat mediambiental i la millora de l'atenció a la ciutadania.

Summary: L'Oficina Municipal d'Atenció Ciutadana de Lleida es traslladarà al gener al nou local de la rambla Ferran


Els Mossos d'Esquadra han recollit en un magatzem a Flix una granada de mà i l'ogiva d'un projectil de la Guerra Civil. Amb aquesta intervenció, els TEDAX han recollit aquest any a tot Catalunya més de 300 artefactes explosius. Aquesta tasca és constant. De fet, l'any 2014 es van arribar a localitzar 2.000 objectes d'aquest tipus.

Summary: Troben en un magatzem a Flix una granada de mà i l'ogiva d'un projectil de la Guerra Civil


La PAH ha exigit aquest dimarts a l’Institut Municipal de l’Habitatge i Rehabilitació de Barcelona una solució per a la Jennifer i la seva parella, que seran desnonats el 20 de març. La parella ocupa un pis propietat de la Sareb i es queixa que no se la permeti entrar a la mesa d'emergència ni tampoc se li ofereixi un lloguer social L’informe ha sigut desfavorable perquè l'ocupació no queda justificada, segons han explicat des de la PAH. La seva portaveu, Lucía Delgado, ha apuntat que no pot ser que en els convenis de la Sareb no s'incloguessin lloguers socials per a les famílies de Barcelona que estan ocupant habitatges. La PAH ha remarcat que igual que la Jennifer, moltes famílies s’han vist "obligades a ocupar habitatges buits propietats d’entitats financeres per tal de tenir un sostre”. Segons la portaveu de la PAH, la Sareb “fa fora de les cases a aquestes famílies vulnerables”.  A més, assegura que fa més d'un any que intenten posar-se en contacte amb l’entitat, però aquesta “no contesta els mail ni les trucades i així és impossible buscar una solució abans del 20 de març”. L’afectada apunta que coneix famílies que estan 7 mesos esperant un recurs i que finalment se'ls acaba denegant sense opció d’entrar a la mesa d’emergència.

Summary: La PAH exigeix a l’Ajuntament de Barcelona una solució per a una parella que serà desnonada el 20 de març


Una seixantena de joves investigadors procedents d'arreu del món han rebut formació d'una trentena de científics, enginyers, professionals i responsables de la indústria i d'agències del sector espacial al programa 'Young Professionals in Space' (YPInSpace). Aquest curs ha transcorregut entre el 17 i el 21 de juliol a l'Escola Tècnica Superior d'Enginyeria de Telecomunicacions de Barcelona (ETSETB) al Campus Nord de la Universitat Politècnica de Catalunya (UPC). Els participants del programa han pogut aprendre a construir i llançar petits satèl·lits des de coets reals. En paral·lel a les classes, un grup de 25 nois i noies de deu a tretze anys han experimentat amb coets d'aigua. Els participants del programa són joves investigadors interessats en el sector espacial procedents d'Alemanya, Àustria, Corea, Emirats Àrabs, Espanya, Estats Units, França, Grècia, Hongria, Palestina, el Regne Unit, Suècia i la Xina. "La major part d'ells són enginyers, joves que ja han acabat la carrera", ha explicat un dels directors del programa a Barcelona, investigador del Departament de Teoria del Senyal i Comunicacions de la UPC i un dels professors de l'ETSETB, Adriano Camps. Han participat des d'enginyers que ja són del sector espacial a enginyers mecànics especialitzats en robòtica perquè el programa està pensat per a aproximar gent que ja té una formació que no té per què ser al món de l'espai a interessar-se per aquest i saber-ne més, ha afegit Camps. Des del curs de 'Young Professionals in Space' han explicat que des de l'inici de la carrera espacial les missions s'han concentrat en un reduït nombre d'agències espacials però en els darrers anys l'accés als coneixements i les tecnologies actuals han posat les activitats espacials a l'abast d'un nombre creixent de diverses organitzacions i entitats construint doncs un sector econòmic en expansió. Una de les participants del programa i estudiant del màster d'enginyeria aeroespacial, Laura González, ha explicat que tenen conferències de membres d'empreses molt potents com la NASA o l'Agència Espacial Europea (ESA) però també de grups més petits que mostren ser el futur del sector. "Està molt bé tenir aquesta visió de què és el que està passant en aquest món i sobretot estar rodejat de persones amb molt interès i molta passió pel sector", ha explicat González. Entre els ponents que han participat durant tota la setmana hi ha hagut el portaveu de l'ESA, Javier Ventura-Travesset, l'expert sènior en sistemes d'energia fotovoltaica de la companyia Airbus, Claus Zimmermanni, el vicepresident de Virgin Orbit, Stephen Eisele, el director executiu de la divisió de satèl·lits de Deimos, Enrique González Laguna, el cap d'anàlisi de missió i navegació de la divisió espacial de Deimos, Antonio Latorre, i de la Subdivisió de sistemes de detecció del Centre de vol espacial Goddard de la NASA, Sachidananda R. Babu. Aquests i altres professionals han compartit la seva experiència i han mostrat els darrers descobriments i els avenços en tecnologia, enginyeria i oportunitats de negoci a través d'una vintena de sessions, classes teòriques i pràctiques, dinàmiques de grup o reunions de 'networking' entre altres activitats.  En aquesta edició, una de les activitats programades ha estat la construcció i el llançament d'un CanSat, un petit aparell o sistema de la mida d'una llauna de refresc que compleix missions concretes i que s'utilitza per impartir docència en satèl·lits. Un cop validats els cinc millors satèl·lits es llançaran aquest dissabte a la tarda fins a un o dos kilòmetres d'altitud mitjançant coets de combustible sòlid des d'Alcolea de Cinca (Osca). Durant el llançament es realitzarà la captura de dades de telemetria dels sistemes i sensors que viatgen a bord que també han sigut desenvolupats al Campus Nord de la UPC. "Estem explicant els diferents sistemes que hi ha en un satèl·lit d'una missió espacial completa i que més tard el ficarem en una llauna de refresc", ha resumit el professor Camps. Coets d'aigua per a nens dins el programa Un grup de 25 nois i noies d'entre 10 i 13 anys han participat en l'activitat de Coets d'aigua dins del programa de 'Young Professionals in Space' que la UPC ha organitzat. "Dins del context del curs que la UPC ha organitzat aquesta setmana ens va semblar oportú fer una activitat dedicada específicament als nens", ha explicat un dels professors de l'ETSETB que també ha participat en el programa, Antoni Broquetas. "És el primer cop que ho fem però veient que ha anat tan bé segur que ho repetirem en la pròxima edició", ha afegit.  El taller va començar amb una explicació per part de Broquetas de com són les missions espacials presents i futures, quines oportunitats s'obren amb la tecnologia desenvolupada fins ara i quins són els fonaments de la física de la propulsió i dels coets. A continuació, l'astrònom colombià i divulgador científic, Antonio Bernal, els va proposar participar en la classe teòrica on van poder provar-se un vestit espacial d'astronauta i comentar les curiositats que anava exposant. Després d'explicar com fer un coet d'aigua amb materials tan simples com una ampolla d'aigua, cartró o un suro d'una ampolla de vi, l'astrònom va escollir uns quants nens que l'ajudarien a llançar el projectil a la plaça de la UPC. "Els nens estaven molt animats i no paraven de fer preguntes i voler participar en el que anàvem fent", ha comentat Bernal, "el bo de l'edat que tenen és que si els dius dinosaure o astronauta ja els crides l'atenció". "Mai se sap si s'ha inspirat o no a un nen a seguir la seva vocació però Carl Sagan, un investigador científic molt important dels Estats units, deia que es va fer astrofísic perquè el seu pare el va portar de molt petit al planetari de Nova York i es va adonar de quant li agradava l'espai així que m'agrada pensar que potser a un d'ells aquesta activitat els inspirarà en el seu futur", ha conclòs Bernal.

Summary: Joves investigadors d'arreu del món participen en el programa 'Young Professionals in Space' creat per la UPC


La delegació a Catalunya de l'Institut Espanyol d'Analistes Financers (IEAF), associació professional constituïda el 1965 pel banquer Rafal Termes, ha lliurat aquest dilluns la insígnia d'or de la institució a Juan Rosell, president de la CEOE en el transcurs de la celebració de la 12ena edició del sopar anual d'aquesta institució que s'ha celebrat a Barcelona. Amb aquesta distinció al president de la patronal espanyola, l'IEAF reconeix per unanimitat dels seus membres ''l'excel·lent trajectòria professional al front de la patronal'', primer al capdavant de Foment i després a la CEOE, segons subratlla aquesta institució.

Summary: L'IEAF atorga a Juan Rosell la insígnia d'or en reconeixement a la ''trajectòria professional'' al front de la CEOE


L'ANC i Òmnium Cultural han demanat l'alliberament dels presos, coincidint amb els set mesos de l'empresonament de Jordi Sánchez i Jordi Cuixart, i han celebrat que la justícia belga hagi rebutjat l'euroordre d'extradició contra els consellers destituïts Toni Comín, Meritxell Serret i Lluís Puig. La presidenta de l'ANC, Elisenda Paluzie, ha afirmat que aquest dimecres s'inicien "les victòries judicials internacionals" i ha confiat que els tribunals europeus "aniran desmuntant" la "criminalització" de l'independentisme. "Avui estem contents", ha assegurat. Per la seva banda, el vicepresident d'Òmnium Cultural, Marcel Mauri, ha afirmat que Bèlgica posa l'estat espanyol "davant el mirall de la vergonya". "En quants idiomes més caldrà que els ho expliquin?", s'ha preguntat Mauri. Entre els concentrats a la plaça de la Catedral de Barcelona, ha destacat la presència del president de la Generalitat, Quim Torra. És el primer acte públic a Catalunya al qual assisteix després de ser investit pel Parlament. Els assistents a l'acte han rebut Torra amb crits de "president" i el recentment investit president de la Generalitat pel Parlament s'ha apropat a saludar els manifestants. Durant la concentració també s'han sentit proclames de "Puigdemont, el nostre president". A l'acte, organitzat per l'ANC i Òmnium amb motiu dels set mesos de l'empresonament de Sánchez i Cuixart, també hi han assistit diputats de Junts per Catalunya, entre els quals Eduard Pujol i Josep Costa. Així com Marta Vilalta d'ERC, Carles Riera de la CUP o Joan Josep Nuet de CatECP. Paluzie ha insistit que la resposta de la justícia belga obre "una escletxa de llum" i s'ha mostrat convençuda que a partir d'aquest dimecres seguiran les "victòries" en l'àmbit judicial europeu davant el "judicis polítics" contra els líders independentistes. "Els tribunals [europeus] aniran desmuntant una a una" les acusacions de la justícia espanyola, ha afirmat. Mauri ha enviat un missatge d'optimisme i ha demanat no considerar una "derrota" els empresonaments sinó el "pas necessari" per aconseguir la "llibertat".  El vicepresident d'Òmnium també s'ha dirigit a Torra per demanar-li un "compromís ferm en la lluita contra la repressió". Mauri ha llegit una carta escrita pel president de l'entitat, Jordi Cuixart, des de Soto del Real en la qual ha afirmat que és una "bona notícia" que s'albiri Govern i ha fet una crida als partits sobiranistes perquè segueixin "treballant en una estratègia comuna davant l'excepcionalitat repressiva". Paluzie també ha llegit una carta de Jordi Sánchez en la qual ha reivindicat el llegat de l'1 d'octubre. "No tenim por", ha estat una de les frases més repetides als parlaments que han criticat "l'onada repressiva" a l'estat espanyol. Han intervingut a l'acte el regidor d'ERC a Sant Joan de Vilatorrada que va ser acusat de delicte d'odi per posar-se un nas vermell de pallasso davant Governació el 20 de setembre, Jordi Pesarrodona, el votant que va perdre un ull l'1-O per l'impacte d'una pilota de goma, Roger Español, la membre de la Intersindical-CSC, Esther Rocabayera, i el mecànic acusat de delicte d'odi per negar-se a reparar un cotxe de la policia espanyola, Jordi Perelló.

Summary: ANC i Òmnium demanen l'alliberament dels presos i celebren "l'inici de les victòries judicials internacionals"


La Junta Electoral de la zona de Figueres dona 48 hores als ajuntaments de la comarca de l'Alt Empordà, entre els quals hi ha el de Figueres, i al Consell Comarcal per retirar pancartes, llaços grocs i estelades dels edificis públics per garantir "el principi de neutralitat política". L'organisme alerta que en cas que no els treguin de manera voluntària en el termini indicat es faran "els requeriments personals que siguin necessaris perquè es compleixi el que s'ha acordat". La resolució arriba arran de la petició que va fer el partit Ciutadans en contra de l'Ajuntament de Figueres però la junta l'ha fet extensiva a tots els consistoris de la comarca. La formació celebra la decisió i diu que servirà per treure "la propaganda separatista". Els ajuntaments de l'Alt Empordà hauran de retirar les pancartes, llaços i estelades que onegin als edificis consistorials. Així ho ha acordat la Junta Electoral de la zona de Figueres que, arran de la denúncia de C's contra l'Ajuntrament de Figueres, ha fet extensiva la mesura a tots els ajuntaments, inclòs el Consell Comarcal.  A l'escrit que s'ha tramès aquest dilluns als consistoris, la junta demana a l'Ajuntament de Figueres que  retiri les pancartes "relatives a processos judicials en curs", símbols, eslògans, llaços i estelades que hagi a la seu municipal amb l'objectiu de "garantir el principi de neutralitat política", especialment en període electoral.  L'organisme estén la seva petició a la resta de consistoris de la comarca i als que depenguin de la Junta Electoral de la zona i els dona 48 hores per fer-ho. L'ens alerta que si no ho fan en aquest termini "improrrogable", faran els "requeriments personals que siguin necessaris" i s'adoptaran "les mesures que es considerin convenients".  En aquests moments, a la façana del Consell Comarcal no hi ha cap símbol. Fonts de la institució han explicat que no hi tenen cap pancarta ni llaç groc i que només hi oneja la senyera. La 'rojigualda' es va retirar del balcó fa temps, expliquen.  A l'Ajuntament de Figueres, en canvi, hi ha una pancarta en anglès que defensa que "l'autodeterminació és un dret, no un crim". De moment, el consistori encara no ha fet públic si acatarà la decisió ni quan ho farà.  Mentrestant, Ciutadans ha celebrat la decisió de la Junta Electoral i ha dit que permetrà que es retiri "la propaganda separatista". El portaveu de la formació taronja a la ciutat, Héctor Amelló, diu que la "simbologia" podia interferir en les eleccions generals, municipals i europees" i assegura que estaran "atents" al compliment de la mesura acordada per la junta.  "Les institucions públiques no poden ser el tauler d'anuncis del separatisme", insisteix Amelló, tot recordant que "l'incompliment de la resolució de la Junta Electoral pot suposar un delicte electoral i un altre delicte de desobediència".

Summary: La JEC dona 48 hores als ajuntaments de l'Alt Empordà i al Consell per treure pancartes i llaços dels edificis públics


Una de les cares més visibles del moviment estudiantil prodemocràcia de Hong Kong, Joshua Wong, es mostra preocupat per la situació a Catalunya i "l'ús excessiu de la força per part de la policia". En declaracions a l'ACN, Wong ha condemnat la "violència d'estat" i ha defensat que "el poble de Hong Kong i de Catalunya tenen el dret de determinar el seu propi futur". El jove activista de 23 anys va saltar a la fama durant la Revolució dels Paraigües del 2014. Actualment és el secretari general de Demosistō, un partit polític que defensa el dret dels ciutadans de Hong Kong a decidir en un referèndum si volen independitzar-se de la Xina. El 2018, Wong va ser proposat per al premi Nobel de la Pau per un grup de congressistes dels Estats Units.

Summary: El líder dels estudiants de Hong Kong defensa el dret a l'autodeterminació de Catalunya i critica la "violència d'estat"


La Junta directiva de l’Acadèmia del Cinema Català ha acordat distingir l'actriu Mercedes Sampietro amb el Premi Gaudí d'Honor-Miquel Porter 2018 per la seva trajectòria a la pantalla, al teatre i en el món del doblatge. Sampietro rebrà el guardó honorífic en el marc de la cerimònia de lliurament dels X Premis Gaudí, el diumenge 28 de gener del 2018 a l'Auditori del Fòrum del Centre de Convencions Internacional de Barcelona, CCIB. La seva trajectòria li ha permès aconseguir importants premis, tant cinematogràfics com teatrals. Entre els primers, el de millor interpretació femenina al Festival Internacional de Cine de Sant Sebastià en dues ocasions, per 'Extramuros' i per 'Lugares Comunes' i el Goya a la millor interpretació femenina protagonista per aquesta última pel·lícula. En teatre, ha rebut, entre d’altres, el Max a la millor actriu protagonista per 'Dissabte, diumenge i dilluns'. A més, li ha estat concedit el Premi Nacional de Cinematografia el 2003. L'actriu va néixer a Barcelona i la seva vida ha estat lligada a la interpretació des que, ben jove, encarrila la seva professió a través del teatre amateur. La primera decisió que va canviar la seva vida seria la d'estudiar a l'Institut del Teatre de Barcelona, del qual naixerà el grup de teatre experimental Cátaro. L'any clau per la Mercedes és el 1970, quan debuta com a actriu professional amb l'obra 'Olvida los tambores' d'Ana Diosdado. Des de llavors ha interpretat una vintena d'obres teatrals d'autors com García Lorca, Shakespeare, Marlow/Brecht, Dürrenmat, Sartre, Hampton, Bond, Eduardo de Filippo, Strindberg, Koltés i Racine; sota la direcció de destacats directors d'escena com Ángel Facio, Lluis Pascual, Mario Gas, Miguel Narros i Sergi Belbel. Com ha explicat en un comunicat l'Acadèmia, l'any 1977 l'actriu debuta en el cinema amb 'A un Dios desconocido', dirigida per Jaime Chavarri, i des d'aquell moment ha interpretat més de 46 pel·lícules. Però sens dubte va ser 'Gary Cooper que estás en los cielos' de Pilar Miró, la primera que li va proporcionar l'aplaudiment de la crítica i els premis d’Interpretació Femenina del Festival Internacional de Cinema de Moscou i el de Taormina, entre d'altres. Ha treballat, en altres, amb els directors Fernando Colomo, Miguel Picazo, Montxo Armendáriz, José Luís Garci, Gracia Querejeta, Gerardo Vera, Patricia Ferreira, Judith Colell, Adolfo Aristarain, Joaquín Oristrell, Manuel Gómez Pereira, Manel Huerga i acaba d'estrenar la primera pel·lícula del director teatral Miguel del Arco. La televisió també ha comptat amb el treball de l'actriu catalana. Entre els títols més destacats hi trobem 'La Tía de Frankestein' (1986), 'El mundo de Juan Lobón', (1988), dirigida per Enrique Brassó, 'Juntas pero no revueltas' el 1995 dirigida per Antonio del Real, 'Historias Robadas' dirigida per Belén Macías el 2011, 'Porca Misèria' dirigida per Joel Joan, 'Nissaga de poder' i la més recent, 'La Riera', ambdues de TV3. Sampietro va ser Presidenta de la Academia de las Artes y las Ciencias Cinematográficas d'Espanya des de novembre del 2003 fins al desembre de 2006, passant-li el testimoni a Ángeles González-Sinde. El 2009 va dirigir el curtmetratge 'Turismo', pel qual va obtenir el Premi Gaudí al Millor curtmetratge.  Guardonats amb el Gaudí d'Honor-Miquel Porter   Fins avui, han estat distingits amb el Premi Gaudí d’Honor-Miquel Porter Jaime Camino (2009), Josep Maria Forn (2010), Jordi Dauder (2011), Pere Portabella (2012), Montserrat Carulla (2013), Julieta Serrano (2014), Ventura Pons (2015), Rosa Maria Sardà (2016) i Josep Maria Pou (2017). Des de la sisena edició dels Premis Gaudí (2014), el Premi Gaudí d'Honor es va passar a anomenar-se Premi Gaudí d’Honor-Miquel Porter per retre homenatge a una persona que va dedicar la seva vida a la cultura cinematogràfica amb passió i coneixement, difonent des de la universitat, cicles, congressos i llibres, la història de la cinematografia catalana i universal. L'Acadèmia del Cinema Català reivindica el viu record de Miquel Porter Moix per la seva aportació al món del cinema i la cultura catalana. La Junta de l'Acadèmia que ha pres la decisió està formada per Isona Passola (presidenta), Joan Bas (vicepresident), Judith Colell (secretaria), Agustí Argelich(tresorer) i els vocals Josep Maria Civit, Maria Molins, Paco Poch, Sílvia Quer, Edmon Roch i Eduard Sola.

Summary: Mercedes Sampietro, Premi Gaudí d'Honor 2018


Els Mossos d'Esquadra han demanat ajuda a la ciutadania per localitzar una noia de 16 anys que es diu Cèlia desapareguda a Argentona i que podria estar a Barcelona. A través d'una piulada al Twitter a la tarda d'aquest dimarts demanen que es telefoni al 112 si es localitza la noia, de la qual adjunta una imatge i descriu dient que "fa 1,65 m d'alçada, complexió prima i cabell llarg".

Summary: Els Mossos demanen ajuda per localitzar una noia desapareguda a Argentona que podria estar a Barcelona


El candidat de CDC a les eleccions del 26-J, Francesc Homs, ha acusat aquest dilluns els partits espanyols d'actuar com a "separadors" quan participen en un debat sense tenir en compte els partits independentistes. "Serà el debat de l'Espanya incompleta, de l'Espanya sense Catalunya, el d'una Espanya on Catalunya ja no compta", ha argumentat en roda de premsa a l'Agència EFE, on ha recordat que el català és un dels problemes centrals de la vida política de l'Estat. A més, ha remarcat que PP, PSOE, Podem i C's estan deixant fora els partits que després necessitaran per governar. Homs ha subratllat que "són els protagonistes de no haver fet govern i tot fa pensar que ells sols no faran govern".

Summary: Homs acusa els partits espanyols d'actuar com a "separadors" amb el debat "de l'Espanya incompleta sense Catalunya"


L'expresident de la Generalitat José Montilla ha descartat que el PSOE s'obri a parlar del dret d'autodetrminació per sumar els independentistes a la moció de censura. "Tothom sap el marge de maniobra que té el PSOE, les coses que pot fer i les que no farà", ha declarat a 'El Matí de Catalunya Ràdio'. Amb més contundència ha assegurat que és "evident que no" parlarà del dret d'autodeterminació Catalunya. Montilla ha desitjat que la moció tiri endavant però ha reconegut que "no és fàcil" per la suma d'actors diversos "amb interessos no coincidents". D'altra banda, ha contradit el secretari general del PSOE, Pedro Sánchez, sobre les seves acusacions de 'racista' al president de la Generalitat, Quim Torra. Montilla ha afirmat que "racista no" ho és el president però sí que l'ha acusat de fer afirmacions "etnicistes i una mica supremacistes". En tot cas, Montilla ha dit que caldrà jutjar Torra "pel que faci".  Montilla ha esperat que la moció de censura presentada pel PSOE contra el president del govern espanyol, Mariano Rajoy, sigui un pas per solucionar les "crisis" que viu l'Estat però ha reconegut la seva dificultat de tirar endavant. "Però sens dubte el PSOE ha fet bé en presentar-la", ha declarat. Així, ha dit que hi ha les forces polítiques "necessàries" perquè aquesta tiri endavant però ha reconegut que tenen "interessos diversos" i això dificulta el seu èxit. "No és fàcil que la moció tiri endavant tot i que seria bo pel país", ha resumit.  En el cas de les forces independentistes, ha descartat que el PSOE s'obri a parlar del dret d'autodeterminació per sumar-los a la moció. Tot i això, ha posat en valorar que els socialistes poden oferir un govern, encara que sigui per un període curt, "disposat a parlar i a dialogar" amb Catalunya, cosa que ha lamentat no ha passat en els darrers anys. Ha afegit que amb Pedro Sánchez com a president "hi hauria un inici de relacions institucionals normalitzades". Ha reconegut que el fet que hi hagi persones a la presó és un "inconvenient greu" per a aquesta normalització però ha afirmat que això no depèn dels governs.  Creu que Rajoy no publicarà el decret de nomenaments En clau catalana, ha assegurat que no creu que Rajoy publiqui el decret de nomenaments de consellers amb noms de gent a la presó i a l'estranger. "Coneixent-lo una mica, no crec que publiqui els nomenaments", ha declarat. Per això, ha suposat que Torra modificarà els consellers.  Sobre la relació entre governs, ha lamentat que hi hagi posicions "que no ajuden" entre les que ha situat no només la del govern espanyol sinó també la de Carles Puigdemont de "forçar les coses al màxim" i de "fer el joc" a l'altra banda intentant impulsar coses que ha assegurat que sap que no poden tirar endavant, com la seva investidura. Dues posicions que per al senador socialistes "es retroalimenten" i "es necessiten".  Sobre el 155, ha defensat que no és possible aplicar-ne un de nou de manera automàtica sinó que el Govern hauria d'"incomplir les seves obligacions, ser requerit reiteradament i amb posterioritat es posaria en marxa el procediment d'un altre 155". "Ha de ser motivat, molt motivat", ha apuntat, al mateix temps que ha dit que "no depèn ni de la voluntat de Rajoy ni de Sánchez".  Perill d'un conflicte al carrer L'expresident ha alertat que "existeix" la possibilitat que creixi el conflicte al carrer, més encara després dels episodis que s'han pogut veure a Cant de Mar, Mataró o Barcelona. Segons Montilla, "hi ha molta inconsciència respecte a la deriva que poden prendre els esdeveniments" i ha dit que les persones amb responsabilitats haurien de fer una "crida" per frenar aquest risc. "Estem veient indicis molts preocupants que hauríem de tractar d'evitar de totes les maneres", ha declarat. Així, ha demanat no enviar "missatges de complicitat", cosa que creu que s'està fent "des dels extrems": "És obvi que Cs alimenta això i obvi que sectors de l'independentisme, no dic tot l'independentisme, també ho fa".  Rebat les paraules de Sánchez sobre Torra Per últim, Montilla ha mostrat la seva distància amb les paraules de Sánchez acusant Torra de racista. "A mi no me les sentirà dir", ha dit Montilla a l'entrevistadora. A més, ha afirmat que cal analitzar les persones "a partir del que fan". Tot i això, ha reconegut que el president té, no només piulades, sinó escrits i llibres en que diu coses sobre les que ha posat en dubte que es pugui sentir "orgullós" i que són "poc edificants". "Les disculpes han de sonar més sinceres", ha declarat.  L'expresident ha considerat també que una arrel etnicisita "sempre ha existit" a Catalunya però ha afegit que és "molt minoritària", de la mateixa manera que ha dit que existeix una extrema dreta "molt minoritària afortunadament".  Sobre el futur, Montilla manté la seva aposta per una reforma de la Constitució, tot i que ha reconegut que les coses estan ara "una mica pitjor que fa un any" per aconseguir-ho perquè ha ressorgit un "espanyolisme i un centralisme que estava una mica amagat o mig adormit". "La reforma és necessària per a Catalunya i per a Espanya, per a la pervivència d'Espanya reformar la Constitució és necessari", ha declarat.

Summary: Montilla descarta que el PSOE s'obri a parlar del dret d'autodeterminació per negociar la moció: "És evident que no"


Els Mossos d'Esquadra van detenir a Tarragona un home que va simular la pèrdua d'una targeta de crèdit amb la qual es va gastar 2.544 euros. Els agents van obrir una investigació el 13 de setembre per la denúncia d'un home que deia que li havien carregat a la seva targeta 2.544 euros sense el seu consentiment. Els investigadors van comprovar que el dia anterior s'havien fet sis càrrecs des d'un mateix datàfon d'una botiga de Mont-roig del Camp, i que va ser el propi denunciant qui havia simulat la pèrdua de la targeta i havia fet aquests càrrecs. El 4 d'octubre el van detenir i va declarar en seu policial. És un home de 31 anys, nacionalitat romanesa i veí de Tarragona.

Summary: Detenen a Tarragona un home que va simular la pèrdua d'una targeta de crèdit amb la qual es va gastar 2.544 euros


Hi ha 172.541 casos confirmats per la covid-19, 3.045 més que aquest dilluns ACN Madrid .-El nombre de morts a Espanya torna a repuntar aquest dimarts amb 567 defuncions en 24 hores, que ja sumen 18.056. La xifra suposa un increment del 3,2% respecte d’aquest dilluns, tot i que es manté entre les més baixes des del 24 de març. En total, a l’estat espanyol ja hi ha 172.541 casos confirmats per la covid-19, 3.045 més que ahir i un 1,8% més que fa un dia. Pel que fa al nombre de curats, ja s’han donat d’alta 67.504 persones des que va començar la pandèmia, 2.777 més que ahir. La comunitat de Madrid continua essent la més afectada per la malaltia amb 48.048 dels positius totals, 6.568 morts i 26.247 curats. Catalunya és la segona comunitat en nombre de casos, amb 35.197 confirmats, 3.666 defuncions i 15.967 defuncions. Més de 170.000 casos confirmats i 18.056 morts per coronavirus. Segons les últimes dades del Ministeri de Sanitat, en les últimes 24 hores s’han notificat 3.045 nous casos, un 1,8% més que aquest dilluns. Una dada que se situa com la més baixa de la sèrie des que va començar la pandèmia.  El nombre de morts, però, ha experimentat un nou repunt amb 567 defuncions en només un dia. La xifra suposa un increment del 3,2% respecte d’ahir, quan se’n van registrar 517. Malgrat això, el nombre de decessos se situa entre els més baixos des del 24 de març.  Pel que fa a les altes, des que va començar l’epidèmia s’han recuperat 67.504 persones, 2.777 més que aquest dilluns. El Ministeri continua sense facilitar les dades d’UCI, a l’espera que les diferents comunitats autònomes els facilitin l’acumulat de casos.  La comunitat de Madrid continua liderant l’afectació en nombre de casos i morts, amb 48.048 confirmats i 6.568 defuncions. Catalunya la segueix amb 35.197 casos i 3.666 decessos. Les dues castelles, Castella-la Manxa i Castella i Lleó, són les altres dues comunitats més afectaes amb 14.329 i 13.180 confirmats i 1.714 i 1.299 morts, respectivament. El País Basc, acumula ja 11.226 positius i 859 defuncions.  Les UCI, en millors condicions però amb “estrès” El director del Centre de Coordinació d’Alertes i Emergències Sanitàries, Fernando Simón, ha destacat que les dades d’aquest dimarts indiquen “tendències similars” a les dels últims dies que són “en principi bones”. Simón ha apuntat que al voltant d’un 40% dels casos ja s’han curat però ha explicat que les UCI encara tenen una situació “d’alt estrès”, tot i que estan “millor que la setmana passada”.

Summary: El nombre de morts a Espanya torna a repuntar amb 567 en 24 hores i ja suma més de 18.000 defuncions